આ અરસામાં મારે ત્યાં કામવાળી બાઈ નહોતી. એ સુવાવડ કરવા ગઈ હતી અને લાંબા ગાળા સુધી એના આવવાની શક્યતા નહોતી એટલે મેં એને કહ્યું : ‘જો ગંગા, તારી આર્થિક સ્થિતિ એટલી નબળી છે કે તું આ બે બાળકોને પૂરતું ખાવાનું પણ આપી શકતી નથી. જો તને વાંધો ન હોય તો સવારના બે-ત્રણ કલાક મારે ત્યાં કામ કર. હું તને પૂરતા પૈસા આપીશ જેથી તું બંને બાળકોને ભરપેટ ખવડાવી શકે. આ કંઈ ભીખ નથી. તું તારી મહેનતની કમાણી પર સ્વમાનથી જીવી શકશે.’